Néese idécanáamité itàaníca Nicodemo yáapicha,
yáté Jesús yàacawa yéewáidacalénái yáapichawa Judea yàasu cáli néré.
Yá iyamáacatéwa náapicha néenita,
yá nacái ibautizácaté néré nía.
Néenialíta nacái,
yáté Juan ibautizáca ìyaca Enón ìyacàlená néeni,
mawiénita Salim ìyacàlená irí,
nérécáináté manuí nalí úni.
Yá wenàiwicanái yàanàacaté néré,
yáté Juan ibautizáca nía.
Néenialí èeri,
càmitatéca idé nàiyaaca presunái icapèe irìculé yái Juan Bautista.
Iná néenialíta nacái,
yáté natàaníca chàinisíiri iyú áibanái judíonái íipunita níái Juan Bautista yéewáidacalénáica,
ìwalíise yái náibáanáca níawawa úni iyú masacàacaténá nía.
Yá nàacatéwa Juan yàatalé,
náimacaté irí:
“Pía yéewáidéeri,
yái asìali ìyéericaté píapicha abéemàalé inanábàa Jordán,
yái picàlidéericaté iináwaná ìwali,
siùcade ibautizáca nacái.
Quéwa madécaná wenàiwica yàacawa yàatalé.”
Yá Juan íimacaté nalí:
“Càmita yéewa abéeri wenàiwica idènìaca íibaidacaléwa càmicaalí Dios chènuníiséeri yàa iríni.
Quéechaté píatacué yái yéemièyéi cài núumaca:
‘Càmita Cristo núa.
Quéwa Dios ibànùacaté núa Cristo ipíchalé.’
Abéeri asìali icásàacaalíwa,
yá idéca yàasuca úái inanáica.
Yái yàacawéerináca ibàluèricawa ùwalita úái inanáica,
yéemìacaalí ùacawéeripiná isàna yàacawa néese,
yá casíimáica yéemìacani.
Iná càica casíimáica nuwàwa siùcade,
idécáiná Cristo yàanàaca aléi.
Iná siùcade,
iwàwacutá caináwanáca quéwanáta Jesús.
Quéwa núa,
yá iwàwacutáca nuináwaná imáalàaca yàacawa.”
“Jesús yàanàaca chènuníise,
íná yácata icuèri canánama iwicáu.
Yái ìyéerica èeri irìcu,
yá nacái èeri mìnalita,
yá nacái itàaníca èeri mìnanái yàasu wawàsi ìwalita.
Yái yàanèerica chènuníise,
yácata icuèri canánama iwicáu.
Iná yácata icàlida nalí ìwali yái iiquéerica,
yéemièrica nacái.
Quéwa càicáaníta,
abénaméeyéita yeebáida ìwali yái tàacáisi icàlidéerica nalí.
Iná cawinácaalí yeebáida yái Jesús itàacáica,
yá yáasáidaca báisíiricata yái Diosca.
Yái Dios ibànuèricaté,
itàaníca Dios itàacái ìwalita,
idécáináté Dios yàaca irí yàasu Espíritu Santo ichàiniwa macáita.
Cáinináca Wáaniri Dios iicáca Iiriwa,
íná idé imàacaca icáapi irìcu chàinisi,
icùacaténá macáita yái wawàsi ìyéerica chái èeri irìcu.
Yái yeebáidéerica Dios Iiri ìwali,
idènìaca icáuca càmíiri imáalàawa.
Quéwa yái càmíirica yeebáidaca Dios Iiri ìwali,
càmita idènìapiná icáucawa,
yá Dios ilúa ìyaca ìwali càiripináta.”